Рођен је 5. јула 1911. године у селу Рваши, код Цетиња. Пошто је већ следеће 1912. године његов отац Филип погинуо у борбама на Скадру, имао је тешко детињство. Основну школу је завршио у родном селу, а гимназију је завршио у Подгорици, 1932. године. Током школовања у гимназији, као ратно сироче је примао новчану помоћ из фонда „Сима Игуманов” из Београда. Та помоћ му није била довољна, па је морао да се сам издржава дајући приватне часове богатијим ученицима.